Seevastu pole venelased kunagi Biosphere 2 legitiimsuses kahelnud. Nad jälgisid seda suure huvi ja peaaegu et austusega. Bios-3 ja Biosphere 2 taga seisvad inimesed kohtusid külma sõja ajal ja toimisid tegelikkuses erialalise  ühiskoostöögrupina. Lüües lahti Venemaa riikliku teadusuuringute keskuse ülevaate teostatud teadustöödest, võib näha ka fotot Bios-3 juhist Josef Gitelsonist ja ühe ööpäeva koos vetikatega elanud Jevgeni Šepelevist Biosphere 2e külastuselt.  Seetõttu pole ka sugugi imelik, et siiani viimatist isolatsioonikatset Marsisimulaatoris viiakse läbi Venemaal. Katse nimi on Mars500, kuigi kuus osavõtjat on isolatsioonis 520 päeva. Eksperiment on korraldatud Venemaa ja ESA, Euroopa Kosmoseagentuuri koostöös ja  kestab 2010. aasta suvest 2011. aasta sügiseni. Katse on väga tõetruu. Näiteks pikendadakse järk-järgult osavõtjate ja kontrollkeskuse vahelise suhtluse hilinemist, sest selline oleks olukord ka tõelisel Marsi-missioonil. Ka katse kestus vastab tõelisusele. 520 päeva on absoluutne miinimum, millega võib hakkama saada, kui kasutada kiireimat marsruuti Marsile. Samuti on kaasatud 30-päevane periood, mil osavõtjatel on ligipääs piirkonnale, mis peab kujutama Marsi pinda. Seal peavad nad muuhulgas proove koguma  ja eksperimente läbi viima.  2009. aastal korraldati pilootkatsena üks lühem isolatsioon, milles üks prantslane, üks sakslane ja neli venelast elasid 105 päeva Marsi-simulaatoris. Tookord viidi läbi eelkõige mitmeid meditsiinilisi teste.  Katse taga seisvate inimeste sõnul on osavõtjate multirahvuslusel oma mõte. Sest miski ei viita sellele, et üks rahvus oleks suuteline üksi Marsi-missiooni läbi viima. See on majanduslikult, tehnoloogiliselt ja praktiliselt liiga suur ülesanne. Ja just selles  peitub üks potentsiaalne probleem, sest Mars500 eelkäija tulemused näitavad, et vältimatud kultuurikokkupõrked ise võivad probleemiks kujuneda. Kaks lääneeurooplast hoidsid ühte ja seda sama tegid ka neli venelast. Kaks meeskonda toimisid paralleelselt hästi ja lahendasid kõik ülesanded. Aga koostöö polnud optimaalne. Kohati asusid juhtpositsioonile ühe grupi liikmed, samal ajal kui teise grupi liikmed toimisid assistentidena. Tekkis sobimatu hierarhia.  Takistamaks seda arengut on hetkel käimasolevas  Mars500-katses rõhku pandud osavõtjatevahelistele sotsiaalsetele tegevustele. Osalejate hulgas on peale kolme venelase ka üks prantslane, üks hiinlane ja üks itaaliakolumbialane, kõik mehed. Näiteks panustati detsembris koos jõulude tähistamisele, samuti on osavõtjatel soovitatud ka üksteiselt õppida. Selle kõige eesmärgiks on saada inimesed harjumatutes olukordades koos töötama.  Sest kuigi tehnoloogia ja elu alalhoiusüsteemid on 1960ndate aastatega võrreldes tohutult arenenud, on väljakutse jäänud  samaks, mis see oli siis, kui venelased alustasid pikka teed Marsile - nõrgaks lüliks on inimene. Ülevaade Marsi-reisiks tehtavatest ettevalmistustest ilmus Imelise Teaduse 2011. aasta juunikuu numbris, artikkel oli 8 leheküljel ja rikkalikult illustratsioonide ja fotodega varustatud.